**Ko ZDA hočejo ostati svetovni hegemon, ali borba za svetovno prevlado.**

Takrat jemednarodno pravo v njihovih rokah, Nato postane orodje njihove agresivne zunanje politike, EU pa njihov ubogljivi vazal.

Ko so ZDA svetovni hegemon, se po padcu Berlinskega zidu Zahod požvižga na obljube. Sovjetska zveza je imela pravico veta pri ponovni združitvi Nemčije, pa Gorbačov privoli, ker dobi zavezo o neširjenju Nata. Nato pa se je kljub ruskim opozorilom razširi preko Putinove rdeče črte, na njihovo dvorišče.

ZDA se tudi enostransko umaknejo iz vseh sporazumov o nadzoru orožja sklenjenih med hladno vojno, še več, raketne sisteme AEGIS namestijo na Poljskem in v Romuniji pod pretvezo zaščite pred Iranom, ki pa sploh nima raket takega dosega. S tem spet varnostno ogrozijo Rusijo, ker se ta defenzivni sistem lahko pri priči spremeni v ofenzivnega.

Ko so ZDA svetovni hegemon, se leta 2014 v Ukrajini zamenja oblast brez vsake pravne podlage. Gre za (domnevno) skrajno desničarski državni udar pod vodstvom ZDA in podpori EU, Angleži pa naj bi pridno usposabljali ukrajinske naciste.

Drugi minski sporazum leta 2015 ukrajinske oblasti podpišejo s figo v žepu, sopodpisnici Francija in Nemčija ne vztrajata na njegovi izvedbi, čeprav vsi vedo, kam to vodi. Nemški kancler 4 dni pred ruskim napadom roti Zelenskega, naj ga vendarle izvrši in naj razglasi nevtralnost. S tem bi najverjetneje preprečili vojno, njene številne žrtve, uničeno državo in širše posledice. A Zelenski po posredovanju Washingtona tega ne stori.

Aprila se v Turčiji na posredovanje Turčije in Izraela (?) sestaneta delegaciji Rusije in Ukrajine, da bi podpisali mirovni sporazum v 15 točkah, a ga ne. Angliji in ZDA prekinitev spopada ne ustreza, češ, da ne gre samo za obrambo Ukrajine, ampak za strateški pritisk na Rusijo. Rusija mora za vsako ceno – za ceno umiranja ukrajinskega in ruskega naroda (tudi drugih), obubožanja državljanov EU - vojno izgubiti ter po možnosti razpasti. Namen ZDA je že od vsega začetka preprečiti sodelovanje EU z Rusijo (Putin ni bil proti zahodno usmerjen), čeprav sta ena od druge odvisni in sta sosedi, ter naprej s Kitajsko, ki za ameriško hegemonijo predstavlja največjo nevarnost.

Ker hočejo ZDA biti svetovni hegemon, doživljamo že osemmesečno grozo umiranja in uničevanja, pomoč v tonah orožja, ki ga je kar naprej premalo; vedno več beguncev, samo ukrajinski so pravi; sankcijo na sankcijo brez analiz, kaj prinašajo – kaj prinašajo EU že čutimo na svoji koži - ZDA pa bogatijo na naš račun. Cenzura: slišimo in beremo lahko samo zahodno propagando, od ruske so nas odrezali. Še mamo Merkel cenzurirajo, ker se zavzema za mir. Mar za našo »enotnost« potrebujemo sporočila, da je samo Putin vojni zločinec – pa ne želim s tem zmanjševati njegovih zločinov - , da (samo) ruski vojaki sejejo grozodejstva, da nas Putin ogroža z jedrskim orožjem in da je nevaren celotni EU…? Laži Zelenskega in napor, da bi se znašli v tretji svetovni vojni, pa kar spregledamo? ZDA že pripravljajo državljane na uničenje človeštva.

Kam so nas pripeljali nespametni in nesposobni politiki! Kje je njihovo glasno zavzemanje za mir? Slišimo samo za tiho, neučinkovito diplomacijo. EU naj bi temeljila na krščanstvu, kje so zdaj borci za svetost življenja?

Naš zunanja ministrica se zdi zadovoljna sama s seboj, pa smo pričakovali, da bo sinhronizirala zunanjo politiko z našo ustavo. Še naprej bomo podpirali vojno - in ne miru - z vojaško (tanke smo že darovali), finančno (Slovenija je dala Ukrajini glede na svoj vojaški proračun večjo pomoč kot ZDA) ter z moralno pomočjo.  Še Ukrajince bomo urili za pobijanje ruskih bratov. Rusija energetsko izčrpava EU po njenem mnenju, a ne ve, kdo je uvedel embargo? Kdo je namenoma poškodoval plinovoda Severni tok? In kdo bo imel od tega dobiček? Za nameček pa pod pritiskom ZDA skupaj z EU sramotno glasujemo proti resoluciji, ki obsoja neonacizem. Evropski poslanci pa so z resolucijo brez pravne podlage označili Rusijo **za državo, ki sponzorira terorizem in uporablja teroristična sredstva in s tem dodatno otežili pogovore o premirju.**

Morda v daljavi le tli majhno upanje, nekakšni novi »Neuvrščeni«, gibanje proti unipolarnem svetu in neokolonializmu, skupina BRICS. Gre za mednarodni socialno-ekonomski in politični forum, ki predstavlja več kot **40 odstotkov** svetovnega prebivalstva in skoraj četrtino svetovnega BDP-ja in združuje **Brazilijo, Rusijo, Indijo, Kitajsko** in **Južno Afriko. Pridružile bi se jim rade še druge države.**

Polona Jamnik, Bled